V. Novotný, poslanec: (2007-10-23):
Na úvod chcem povedať, že trošku je mi ľúto znovu tej diskusie, ktorá tu v pléne Národnej rady prebieha. Pán minister predložil zákon, zaryto mlčí, opoziční poslanci diskutujú, argumentujú, predstavujú, pýtajú sa, znovu predstavujú svoje predstavy, pohľady, pán minister mlčí. Sem-tam niekto z vládnej koalície dá nejakú faktickú poznámku, aby sa zaprezentoval, že je vôbec v sále, ale lavice sú poloprázdne a v takej komornej atmosfére diskusie opozičných poslancov s tichom vládnej koalície čakáme, kedy konečne dospejeme k hlasovaniu. Či to bude dnes, zajtra, pozajtra, záleží na tom, koľko budú chcieť vládni poslanci rozprávať a trochu je mi toho ľúto. Je mi trochu ľúto a začnem tým aj to, že v prvom čítaní som vystúpil politicky a veľmi som sa tešil na to, že príde pán minister do výboru pre zdravotníctvo, keď budeme prerokovávať tento zákon v druhom čítaní, aby sme sa mohli pýtať, aby pán minister mal dostatok priestoru za prítomnosti médií, odbornej verejnosti vysvetliť svoje postoje, ktoré sú legitímne. Vláda má inú predstavu, ako má opozícia a SMER má inú predstavu ako SDKÚ  –  DS. Žiaľ, do výboru pre zdravotníctvo neprišiel, pretože rokovanie vlády bolo vo štvrtok, mal objektívnu príčinu. Prišiel pán štátny tajomník, ktorý, žiaľ, nevedel odpovedať na tieto otázky, ktoré sme kládli. Preto, ak dovolíte, začnem tým, že aj keď všetci vieme, že tento zákon je o vytvorení jednej zdravotnej poisťovne, že tento zákon je o naplnení uznesenia vlády, je o vykročení smerom k potláčaniu plurality zdravotných poisťovní a ten krok, ktorý má k tomu viesť, je obmedzenie použitia kladného hospodárskeho výsledku zdravotných poisťovní len na úhradu zdravotnej starostlivosti v nasledujúcom roku. Ja by som si aj tak na úvod dovolil taký exkurz po tomto zákone, ktorý má až tri celé strany a zastavil by som sa aj pri iných bodoch, ktoré sú nemenej zaujímavé, akosi o nich nediskutujeme v tomto pléne. Potom by som sa, samozrejme, venoval srdcu tohto zákona, ktorým je obmedzenie použitia zisku, a na záver by som si dovolil dať niekoľko pozmeňujúcich návrhov a návrhov na hlasovanie o spoločnej správe. Takže poďme pekne po poriadku. Bod 1 vládneho návrhu zákona je veľmi sympatický, keď si ho prečítate. Je sympatický v tom, že dnes už vieme, že strana SMER stratila veľa zo svojich úvodných predstáv o násilnom prepoistení či vyvlastňovaní, resp. o verejnoprávnom charaktere zdravotných poisťovní. Zdravotné poisťovne zostávajú akciovými spoločnosťami. To je dobrá správa na úvod. Milo ma prekvapil hneď tento bod a zvlášť by som vyzdvihol sympatický posun v myslení na strane ministerstva zdravotníctva. Chcem ale upozorniť pána ministra na skutočnosť, že v programovom vyhlásení vlády sa píše, že Všeobecná zdravotná poisťovňa a Spoločná zdravotná poisťovňa budú mať verejnoprávny charakter. Tak chcem sa teda opýtať, pevne verím, že zareaguje, nie v záverečnom slove, ako to teda bude? Budú to akciovky s verejnoprávnym charakterom, či toto ešte je len predohra k tomu zákonu, keď dôjde k verejnoprávnemu charakteru? Celkom tomu nerozumiem. Tento zákon nie je v súlade s programovým vyhlásením vlády hneď v bode 1. Bod 2 hovorí o tom, prečítam presne. Bod 2 hovorí o tom, že novela zákona navrhuje, aby zdravotné poisťovne nemohli vykonávať nemocenské poistenie. Jednak ho doteraz nevykonávajú, predchádzajúca legislatíva im to len umožnila, na druhej strane ale nerozumiem tomuto ustanoveniu, čiže poprosil by som pána ministra o vysvetlenie, že aký je problém s tým nemocenským poistením, prečo ho vlastne bez toho, aby sme vôbec naplnili tento pôvodný zámer zákonodarcu, vyhadzujeme z tohto zákona. O to viac, že v programovom vyhlásení vlády je napísané, že dôjde k presunu vykonávania úrazového, invalidného a nemocenského poistenia na zdravotné poistenie. Tak znovu je to teda hneď v bode 2 vládna novela, ktorá ide proti programovému vyhláseniu vlády. Už teraz ja neviem, ktoré programové vyhlásenie vlády mám čítať, či naše, predchádzajúce, alebo toto, ale hneď druhý bod ide znovu proti programovému vyhláseniu vlády. Bod č. 3 je zaujímavý. O ňom som hovoril aj v minulosti. Novela zákona navrhuje, aby výdavky na prevádzkové činnosti zdravotnej poisťovne v príslušnom kalendárnom roku klesli zo 4 %  na 3 % z úhrnu poistného pred prerozdelením poistného za príslušný kalendárny rok. V prvom čítaní som povedal, že poďme o tom diskutovať, poďme o tom uvažovať. Osobne sa obávam toho, že predovšetkým štátna Všeobecná zdravotná poisťovňa bude mať vážne ekonomické problémy s týmto opatrením, no, ale zrejme si to pán minister dobre spočítal a môže sa odvážiť na takýto krok. O to väčšie bolo potom moje prekvapenie vo výbore pre zdravotníctvo, kde koaliční poslanci, menovite pán poslanec Valocký prišiel s pozmeňujúcim návrhom, ktorý máte aj v spoločnej správe, aby to bolo 3,5 %. Tak, pán minister, moja otázka je. Máme to spočítané, alebo nemáme to spočítané? To takto prehadzujeme po pol miliarde podľa toho, ako nám to aktuálne vychádza alebo Všeobecná zdravotná poisťovňa, predpokladám, že odtiaľ prišla iniciatíva, môžem sa mýliť, rád si vypočujem váš názor. Bola predsa účastná pripomienkového konania, tak predpokladám, že k takej závažnej veci ako k polovici miliardy slovenských korún by sa mala vyjadriť v pripomienkovom konaní, či to potrebuje, alebo nepotrebuje. Treba povedať, že prevádzka zdravotnej poisťovne si vyžaduje určité finančné prostriedky, či sa nám to páči, alebo nie, a ich limitovanie pod určitú kritickú hranicu môže ohroziť bezproblémové fungovanie zdravotnej poisťovne. Zdravotná poisťovňa nie je len o vyberaní a prerozdeľovaní finančných prostriedkov, ako si to v prvom čítaní mysleli mnohí vládni koaliční poslanci, ale je aj o nákupe zdravotnej starostlivosti, revíznej činnosti, vedení registrov, evidencii, databáz, poskytovaní poradenstva, vydávaní preukazov či plánovaní zdravotnej starostlivosti. A ako som už povedal, zníženie na 3 % by mohlo viesť k zhoršeniu služieb, ktoré poskytujú zdravotné poisťovne svojim poistencom. Teraz sú to už 3,5 %, neviem, čo ešte v rozprave odznie, koľko to vlastne bude. Viem ale toľko, že v programovom vyhlásení vlády sa píše, že náklady na prevádzku zdravotných poisťovní budú najviac 4 % z vybraného poistenia. Čiže tu sa uvažovalo so 4 %. Slovíčko najviac ale umožňuje hovoriť aj o 3,5. Pokračujem ďalej, ak dovolíte, dámy a páni. Sme pri bode 5, a to je obmedzenie použitia kladného hospodárskeho výsledku, teda môže byť použitý len na hradenie zdravotnej starostlivosti. K tomu, ak dovolíte, sa vyjadrím až nakoniec, ako prejdem celý tento zákon, lebo o tom by som chcel najviac pohovoriť. Body 6 a 7 vládneho návrhu zákona, tak ako ho predložil pán minister, sú takisto neobyčajne zaujímavé, pretože novela zákona navrhuje, aby sa prevod poistného kmeňa medzi zdravotnými poisťovňami uskutočňoval ako bezodplatný. Nazdávam sa, že pri prevode poistného kmeňa je vždy nevyhnutné zohľadniť aj náklady, ktoré mala zdravotná poisťovňa so získaním tohto poistného kmeňa. Náklady poisťovne, ktoré vynaloží na získanie daného prevádzaného kmeňa. Úprava, ktorá vopred vylučuje odplatný prevod poistného kmeňa, je priamym ohrozením investícií a ešte stále nehovoríme o zisku, už samo toto je priamym ohrozením investícií a budúcej hodnoty zdravotnej poisťovne, čo môže byť v rozpore s ústavou a medzinárodnými zmluvami, ktorými je Slovenská republika viazaná. Už len tieto ustanovenia pod bodom 6 a 7 výrazne menia podnikateľské prostredie a podmienky, za ktorých prišli zdravotné poisťovne na trh zdravotníckych služieb. Navyše týmto opatrením, nechcem byť paranoidný, ale navyše týmto opatrením ministerstvo vytvára Úradu pre dohľad nad zdravotnou starostlivosťou možnosť násilne a bezodplatne prevádzať poistné kmene zdravotných poisťovní. Nikde totižto ochrana proti tomu nie je. Úrad rozhodne, prevedieš 400-tisíc poistencov a zdravotná poisťovňa bezodplatne prevedie, lebo bude musieť počúvnuť úrad. Pokračoval by som bodom 8 návrhu z dielne ministerstva zdravotníctva. Novela zákona navrhuje, aby zdravotná poisťovňa s majetkovou účasťou štátu mohla postúpiť pohľadávky voči fyzickým alebo právnickým osobám povinným odvádzať poistné, na ktorých majetok bol vyhlásený konkurz, alebo ktoré sú v likvidácii len na právnickú osobu so 100-percentnou majetkovou účasťou štátu určenú ministerstvom zdravotníctva po dohode s ministerstvom financií. Dnešná právna úprava umožňuje takéto pohľadávky zveriť do mandátnej správy. Akceptovaním navrhovanej, vo vládnej novele vyjadrenej úprave sa môže stať, že štát bude môcť cez ním kontrolovaný subjekt odkupovať pohľadávky štátnej zdravotnej poisťovne a takýmto spôsobom sanovať zo štátneho rozpočtu hospodárenie štátnych poisťovní. To je otázka na to, ako sa bude sanovať strata. No, bude sa tak sanovať, že sa budú odkupovať nedobytné pohľadávky alebo všetky pohľadávky na akúsi štátnu inštitúciu so stopercentnou majetkovou účasťou štátu. Zákon to rieši, je to tam. Je to nebezpečné aj preto, alebo je to trošku také fiškulské aj preto, lebo dá sa to urobiť bez rizika obmedzenia hospodárskej súťaže. Navyše, štátne zdravotné poisťovne budú mať zníženú motiváciu efektívne vymáhať svoje pohľadávky. Prečo by sa s tým trápili, prečo by sa snažili čo najefektívnejšie vymôcť svoje pohľadávky, keď majú istotu, že štát ich za cash odkúpi na nejakú svoju 100-percentnú akciovku. A posledná moja poznámka je k doložke finančných, ekonomických a environmentálnych vplyvov, vplyvov na zamestnanosť a podnikateľské prostredie. Dámy a páni, dôvodová správa nesprávne uvádza, že novela zákona nemá dopad na verejné financie. Má. Jednak akosi zabudlo ministerstvo financií, resp. ministerstvo zdravotníctva vypočítať, že keď zdravotné poisťovne nebudú mať zisk, tak zo zisku nezaplatia daň z príjmu. Keď nezaplatia daň z príjmu, tak o toľko klesne príjem štátneho rozpočtu. Čiže bude to mať dopad na príjem štátneho rozpočtu. Akosi v dôvodovej správe nie je vyčíslené, aké budú zvýšené nároky na výdavkovú stranu rozpočtu z titulu odplatného postupovania pohľadávok štátnych zdravotných poisťovní. No, štát bude odkupovať od nich pohľadávky. Koľko to bude stáť? Ani približný odhad toho, koľko to bude stáť. A, samozrejme, to uznám, že ministerstvo zdravotníctva nemohlo vyčísliť, ale riziko ekonomické tam iste je. Koľko budú stáť Slovenskú republiku platby za prípadné úspešné žaloby za znehodnotenie investícií vlastníkov súkromných poisťovní. Teda toľko ostatné body, o ktorých akosi nediskutujeme, pretože stále sa to točí o obmedzení použitia kladného hospodárskeho výsledku, lebo naozaj, to je srdcom tohto zákona. Je to naplnenie predstavy o vytvorení jednej zdravotnej poisťovne a o ovládnutí všetkých zdrojov z verejného zdravotného poistenia v rukách štátu, o ktorých sa v podstate rozpráva, ako uzreli svetlo sveta prvé novely o verejnoprávnych zdravotných poisťovniach a o zdravotnom poistení niekedy na jeseň v roku 2006. Faktom je, že podstatou tejto novely nie je ani ochrana zdrojov z verejného zdravotného poistenia, ktoré tečú do rezortu zdravotníctva, nejde tu ani o verejný záujem, nejde ani o to, aby mali poskytovatelia viac peňazí, aj keď sa to dobre počúva vládnym poslancom. Ide tu o legislatívne, inštitucionálne a ekonomické kroky, ktoré budú postupne viesť k vytvoreniu jednej zdravotnej poisťovne. Od novembra 2006 je sektor verejného zdravotného poistenia opakovane atakovaný zo strany vládnej moci s cieľom obmedziť hospodársku súťaž a slobodu výberu zdravotnej poisťovne. Dovolím si niekoľko dôkazov na moje tvrdenie a aby teda to nebolo zas v rovine, že tvrdenie proti tvrdeniu. Takže poďme pekne po poriadku. Predloženie tzv. Obrimčákovho poslaneckého návrhu v novembri, decembri 2006 s cieľom povinne prepoistiť poistencov štátu do štátnych zdravotných poisťovní a zakotviť povinnosť použiť zisk zdravotných poisťovní len na úhradu zdravotnej starostlivosti. Pozmeňujúci návrh napokon nebol prijatý v Národnej rade. Po druhé. Vyhlásenie predsedu vlády Slovenskej republiky Roberta Fica 19. januára 2007, v ktorom zopakoval cieľ zakázať zdravotným poisťovniam nakladať so ziskom a zabezpečiť, aby tzv. poistenci štátu, viac ako 3 milióny občanov, ktorí nie sú ekonomicky aktívni, boli povinne poistení len v štátnych zdravotných poisťovniach. Po tretie. Predloženie legislatívnych návrhov ministrom zdravotníctva vo februári 2007, ktoré navrhovali povinné prepoistenie poistencov štátu do štátnych zdravotných poisťovní a zásadné obmedzenie použitia zisku samotnými zdravotnými poisťovňami. Návrhy zákonov zastavila Legislatívna rada vlády Slovenskej republiky pre vysoké riziko ich konfliktu s ústavou a medzinárodnými zmluvami. Po štvrté. Predloženie správy o programe racionalizácie v systéme zdravotníctva 16. mája 2007, v ktorej minister navrhol vytvorenie modelu jednej zdravotnej poisťovne a vyvlastnenie súkromných zdravotných poisťovní. Po piate. Prijatie vládneho uznesenia č. 462 z 23. mája 2007, v ktorom sa konštatuje, že treba dosiahnuť také legislatívne, inštitucionálne a ekonomické nástroje, ktoré budú postupne viesť k vytvoreniu jednej verejnoprávnej zdravotnej poisťovne. Predseda vlády Slovenskej republiky Robert Fico sa vyjadril nasledovne. „Filozofia je trochu iná, ale cieľ ten istý. Dostať sa k jednej verejnoprávnej zdravotnej poisťovni. Budú sa vytvárať podmienky, ktoré nebudú zaujímavé pre súkromné zdravotné poisťovne. Chceme vytlačiť súkromné poisťovne z tohto priestoru, ale chceme ich vytlačiť spôsobom, ktorý nie je napadnuteľný ani právne, ani medzinárodnoprávne, ani politicky, ani nijako inak,“ povedal to v sobotných dialógoch v Slovenskom rozhlase 26. mája. Po šieste. A napokon samotné predloženie novely zákona o zdravotných poisťovniach a dohľade nad zdravotnou starostlivosťou, ktoré napĺňa vyššie citované uznesenie vlády a zakazuje zdravotným poisťovniam slobodne nakladať s dosiahnutým ziskom. K tomuto návrhu zákona, aby som to nekritizoval, sa vyjadril aj Protimonopolný  úrad Slovenskej republiky. Dovolím si prečítať poznámku Protimonopolného úradu. „Reálnym výsledkom prijatia navrhovanej zmeny by však bolo obmedzenie, resp. úplne vylúčenie existujúcej hospodárskej súťaže medzi zdravotnými poisťovňami, nakoľko zmenou statusu zdravotných poisťovní a podmienok ich pôsobenia by stratili motiváciu zotrvať na trhu. Rezultátom by teda bola významná redukcia existujúceho počtu hráčov na trhu, resp. až monopolizácia trhu poskytovania verejného zdravotného poistenia.“ Pán minister, toto som nepovedal ani ja, ani SDKÚ – DS, ani neprajných 160-tisíc občanov, ktorí podpísali petíciu, toto povedal Protimonopolný úrad Slovenskej republiky. Pán minister, po týchto dôkazoch, keď niekto povie, že cieľom predloženej vládnej novely zákona nie je naštartovanie procesu vytvorenia jednej verejnoprávnej štátnej zdravotnej poisťovne, tak klame. Nechcem strašiť, ani špekulovať. Jedno ale môžem povedať s určitosťou. Obmedzením použitia kladného hospodárskeho výsledku zdravotné poisťovne stratia motiváciu efektívne nakladať so zdrojmi z verejného zdravotného poistenia maximálne účelne nakupovať zdravotnú starostlivosť. Skutočne zisk je motivácia. To ešte neznamená, že zisk si akcionári strčia do vrecka, pretože ani raz by ho ešte nevyplatili formou dividend. Ponechanie možnosti zdravotným poisťovniam naložiť so ziskom podľa rozhodnutia akcionárov posilňuje konkurencieschopnosť zdravotných poisťovní, ich súťaž, a teda aj snahu ponúkať poistencom lepšie služby a zabezpečiť im kvalitnejšiu zdravotnú starostlivosť. O tom hovorili v podstate všetci moji predrečníci z opozície. Problém je, že ak im zakážeme nakladať so ziskom a kladný hospodársky výsledok budú musieť použiť len na úhradu zdravotnej starostlivosti v nasledujúcom kalendárnom roku, žiadny kladný hospodársky výsledok mať nebudú. No, veď prečo by sa snažili. Pán minister pokrčil plecom. Keď nebude motív, prečo by sa snažili a súťažili o poistenca. Prečo by zazmluvňovali podľa kvality a ceny. Keď nebude motív, nebudú ani zmluvy podľa kvality a ceny. Minú peniaze, aby mali pokoj a aby nemuseli komplikovať svoju situáciu v nasledujúcom kalendárnom roku. Súkromné zdravotné poisťovne s veľkou pravdepodobnosťou z trhu odídu. Podľa tejto novely po ceste bezplatne odovzdajú svoje poistné kmene jednej štátnej zdravotnej poisťovni a plán predsedu vlády pána Fica je dokonaný. Sme tam, kde to celé smeruje a čo vládna koalícia veľmi nešikovne tají. Smeruje to k vytvoreniu jednej štátnej nefunkčnej, večne sa zadlžujúcej zdravotnej poisťovne. Ak mi vyjde v priebehu rozpravy a ústne prihlásených priestor, rád by som potom odprezentoval niekoľko slidov o známych mýtoch, ktoré sa šíria o verejnom zdravotnom poistení. Teraz vás nejdem s tým zdržiavať. Chcem len povedať toľko, že nemožno budovať systém, kde na jednej strane budú všetci orientovaní na zisk, ešte aj štátne zdravotnícke zariadenia, lebo všetky akciové spoločnosti, ktorých 100-percentným zriaďovateľom je štát a 100-percentným akcionárom ministerstvo zdravotníctva sú v zisku, čiže sú orientované na zisk, jedine zdravotné poisťovne majú fungovať neziskovo, bez orientácie na zisk, s obmedzením použitia kladného hospodárskeho výsledku. Systém nebude fungovať práve vtedy, ak budú zdravotné poisťovne neziskovými akciovými, alebo ak chcete verejnoprávnymi akciovými spoločnosťami a všetci ostatní na trhu ziskovými podnikateľskými subjektmi. Výnimku iste tvoria príspevkové štátne nemocnice, ktoré sú jedným z najväčších problémov slovenského zdravotníctva a bezodnou dierou systému. Zastavenie ich transformácie na akciovú spoločnosť, teda na transparentnú právnu formu je hneď druhou najhoršou správou po plánovanom zrušení plurality v zdravotnom poistení. Naozaj, chcem sa rečnícky opýtať a možno mi odpovie aj pán minister. Čo si myslíte, kto bude ťahať za kratší koniec? Podnikateľské subjekty, o ktorých hovoril pán poslanec Dzurinda vo svojom vystúpení, alebo jedna nezisková verejnoprávna štátna akciová spoločnosť ovládaná nominantmi strany SMER. Čo si myslíte, kto bude šikovnejší v tomto zápase v licitovaní o ceny v efektívnosti nákupu? Myslím, že nemusím dať odpoveď na túto otázku. Zásadným problémom zdravotníctva na Slovensku je nedostatok finančných prostriedkov a zle manažované, neustále sa zadlžujúce štátne nemocnice. Súčasná vláda však nerieši ani jedno, ani druhé. Súčasná vláda sa tento problém snaží predstierať, že sa snaží riešiť tým, že útočí na prítomnosť súkromného sektora v zdravotníctve, pričom svoj tlak koncentruje najmä na zdravotné poisťovne. Vláda útočí na princíp zisku napriek tomu, že s výnimkou štátnych fakultných lôžkových zariadení je súkromný sektor v zdravotníctve prítomný už viac ako 10 rokov. Ide napríklad o ambulantnú starostlivosť, farmaceutické firmy, distributérov, predajcov liekov, lekárne a všetci dosahujú aj voľne nakladajú so ziskom. Právo na dosiahnutie a nakladanie so ziskom je tým najzákladnejším právom a motívom fungovania akéhokoľvek podnikateľského subjektu. Aj preto útok na zdravotné poistenie je útokom na princíp istoty v podnikaní na Slovensku, je súčasťou toho, čo vláda predvádza vo vzťahu k súkromnému dôchodkovému sporeniu a čoho svedkami sme boli aj pri schvaľovaní Zákonníka práce. Aké sú dôsledky takejto politiky pre Slovensko a jeho občanov. Najhoršou správou je, že toto smerovanie v žiadnom prípade nepomôže zlepšiť finančnú situáciu v zdravotníctve, ak vláda zakáže zdravotným poisťovniam nakladať so svojím ziskom, ako som už povedal, žiadny zisk nebude, pretože poisťovne nebudú mať dôvod, aby na trhu ďalej pôsobili a tvorili zisk, ktorý im bude zobraný. Vrátime sa do stavu pred rok 2002. Aj o tom už dneska hovorili moji predrečníci, kedy boli spolu s celým zdravotníckym sektorom zadlžené aj zdravotné poisťovne, a to výške viac ako 5 miliárd Sk. Dnes poisťovne zadlžené nie sú a platia poskytovateľom načas. Nastane monopolizácia zdravotného poistenia. Občania stratia možnosť výberu, poskytovatelia sa dostanú pod diktát jednej štátnej zdravotnej poisťovne. Slovenská republika sa s najväčšou pravdepodobnosťou dostane do celého radu medzinárodných právnych sporov o ochrane investícií. Ich výsledkom bude účet vystavený ďalším vládnym garnitúram. Poviem aj dôkaz. Existujú tri nezávislé právne analýzy, jednu z nich mám k dispozícii, ktoré hovoria o protiústavnosti a nezlučiteľnosti návrhu novely zákona o zdravotných poisťovniach s medzinárodnými záväzkami. Minister Valentovič, žiaľ, nepredložil žiadnu relevantnú analýzu, ktorou by rozptýlil tieto obavy. V médiách síce povedal, že jedno si ako súkromná osoba nechal urobiť, ale, žiaľ, nemali sme tú česť sa oboznámiť s výsledkom tejto právnej analýzy. Zdravotníctvo sa zrýchľujúcim tempom zadlžuje, pričom po viac ako roku pôsobenia vlády okrem neustáleho chaosu a útoku na zdravotné poisťovne minister zdravotníctva, žiaľ, nepredstavil žiadne skutočné riešenia, ako zadlžovanie zastaviť. Súčasná vláda nie je schopná zabezpečiť fungovanie štátu tam, kde to treba. V tvorbe pravidiel, v odstránení chaotickej cenotvorby, v zabezpečení transparentnosti v hospodárení fakultných nemocníc. Namiesto toho nekompetentne zasahuje do výkonu zdravotníckych služieb. Veľmi častou námietkou, ktorú mám možnosť počúvať sem-tam aj v pléne Národnej rady, keď sa prihlási z vládnych poslancov vo faktickej poznámke a veľmi často vo Výbore pre zdravotníctvo Slovenskej republiky, je argument, ktorý rád používa aj pán minister, aj pán predseda vlády, že súčasný návrh novely zákona o zdravotných poisťovniach neruší pluralitu medzi poisťovňami ani nezakazuje zisk. Jeho cieľom je, aby zisk, ktorý zdravotné poisťovne vyprodukujú, skončil v systéme, a nie v rukách akcionárov týchto poisťovní. To, čo robí opozícia, najmä Združenie zdravotných poisťovní, je opakované strašenie a zavádzanie verejnosti. Dneska som to hodinu tiež počúval pri prerokovaní petície 155-tisíc občanov Slovenskej republiky. Viete, keby to nebolo smutné, keby to nebola kamufláž, až by to bolo komické. Pretože, ak niekomu zoberiete právo na nakladanie so ziskom, beriete mu základný motív podnikania, o ktorom hovoríme dneska celé poobedie. To je to isté, ako keby sme lekárovi povedali, že mesačne nemôže pre svoju osobnú potrebu minúť viac ako 10-tisíc korún a bez ohľadu na to, aký zisk dosiahne, musí zvyšné peniaze vrátiť späť do systému. Tak je to aj so zdravotnými poisťovňami. Ak im zoberiete právo nakladať so ziskom, nebudú mať žiadny motív, aby na trhu pôsobili. Aj preto pán premiér Fico a pán minister Valentovič v súčasnosti zavádzajú verejnosť o skutočných motívoch návrhu novely zákona o zdravotných poisťovniach. Snažia sa skrývať to, čo vyhlasovali celý rok, citoval som konkrétne vyjadrenia, a síce, že ide o vytvorenie jednej zdravotnej poisťovne. Avšak najviac utajeným a podľa môjho názoru skutočným cieľom tejto politiky je dostať pod kontrolu nakladanie so zdrojmi v zdravotníctve cez politické ovládanie jednej štátnej zdravotnej poisťovne. Dámy a páni, toľko som chcel povedať k tomuto návrhu zákona. Nemôžeme za takýto vládny návrh zákona hlasovať, pretože, ako som uviedol vyššie, ide proti záujmom poskytovateľov, proti záujmom zdravotných poisťovní, proti záujmom zdravotníctva, ale hlavne proti záujmom pacientov a proti záujmom zamestnancov zdravotníckych zariadení. Dovoľte mi na záver podať pozmeňujúci návrh. Najprv by som chcel vyňať zo spoločnej správy na samostatné hlasovanie body 2, 3, 4 a 5. Navrhujem, aby sa hlasovalo o bodoch 2 a 3 spoločne, pretože spolu úzko súvisia, nemá zmysel hlasovať o nich oddelene, lebo ak by prešiel len jeden, nedávalo by to zmysel s tým, že odporúčam, samozrejme, tieto body neschváliť. A o bodoch 4 a 5 hlasovať spoločne. Takisto navrhujem tieto body neschváliť. Teraz avizovaný pozmeňujúci návrh k vládnemu návrhu zákona o zdravotných poisťovniach. Po prvé. V bode 5 návrhu vypustiť ods. 6.  Je to odsek týkajúci sa obmedzenia použitia kladného hospodárskeho výsledku z verejného zdravotného poistenia len na úhradu zdravotnej starostlivosti. Povedie k vytvoreniu nemotivačného prostredia v súťaži zdravotných poisťovní a nebude viesť k riešeniu problémov identifikovaných ministerstvom zdravotníctva. Vynútené minutie zdrojov nebude automaticky znamenať ich alokáciu do tých oblastí, ktoré ministerstvo považuje za nedofinancované. Zdravotné poisťovne nebudú nijakým spôsobom motivované k efektívnemu nákupu zdravotnej starostlivosti. Minutie všetkých peňazí v systéme bez ohľadu na kvalitu negatívne ovplyvní ekonomické správanie poskytovateľov. Slovenská republika sa vystavuje riziku, že bude čeliť žalobám za znehodnotenie investícií súkromných poisťovní. Druhý pozmeňujúci návrh znie: vypustiť bod 6 a 7 návrhu. Bezodplatný prevod poistného kmeňa medzi zdravotnými poisťovňami je takisto vážnym zásahom do podnikateľského prostredia a nezohľadňuje náklady poisťovne, ktoré vynaložila na získanie poistného kmeňa. Navyše týmto opatrením ministerstvo vytvára Úradu pre dohľad nad zdravotnou starostlivosťou možnosť bezodplatne prevádzať kmene zdravotných poisťovní. Tretí pozmeňujúci návrh: vypustiť bod 9 návrhu, pretože súvisí s bodom 5 ods. 6 návrhu. Navrhujem, aby sme o mojich pozmeňujúcich návrhoch pod bodom 1 a 3 hlasovali spoločne, pretože spolu súvisia, a o bode 2 následne samostatne. Dámy a páni, ďakujem za pozornosť.